b"\n_START_ARTICLE_\nJohn Boyd Orr\n_START_SECTION_\nJoventut i estudis\n_START_PARAGRAPH_\nNasqu\xc3\xa9 el 23 de setembre de 1880 a la poblaci\xc3\xb3 de Kilmaurs, una comunitat rural d'Esc\xc3\xb2cia. Inici\xc3\xa0 els estudis d'Art a la Universitat de Glasgow on posteriorment exerc\xc3\xad de professor durant tres anys. Posteriorment retorn\xc3\xa0 a la universitat per estudiar medicina i biologia, especialitzant-se en nutrici\xc3\xb3 i arribant a ser director de nutrici\xc3\xb3 de l'Institut d'Aberdeen.\n_START_SECTION_\nTreballs en la nutrici\xc3\xb3\n_START_PARAGRAPH_\nDurant la Primera Guerra Mundial serv\xc3\xad de metge miliar en l'Armada Brit\xc3\xa0nica, primer activament i posteriorment en la realitzaci\xc3\xb3 de les dietes pels soldats. A la fi de la guerra entr\xc3\xa0 a treballar al Rowett Research Institute, aconseguint fons per a la seva ampliaci\xc3\xb3, i on, vers el 1920, canvi\xc3\xa0 el focus dels seus estudis de recerca de la nutrici\xc3\xb3 animal a la humana._NEWLINE_Orr, com a Rector de la Universitat de Glasgow, fou escollit membre del Parlament brit\xc3\xa0nic com a independent en representaci\xc3\xb3 de les Universitats d'Esc\xc3\xb2cia en les eleccions d'abril de 1945, tot i que renunci\xc3\xa0 a l'esc\xc3\xb3 l'any seg\xc3\xbcent._NEWLINE_Despr\xc3\xa9s de la Segona Guerra Mundial Orr renunci\xc3\xa0 a la seva feina al Rowett Institute per esdevenir el primer director de l'Organitzaci\xc3\xb3 per l'alimentaci\xc3\xb3 i l'agricultura (FAO), una organitzaci\xc3\xb3 dependent de les Nacions Unides, on realitz\xc3\xa0 plans per millorar la producci\xc3\xb3, aix\xc3\xad com el seu repartiment igualitari arreu del planeta, per\xc3\xb2 que no aconseguiren el suport necessari del Regne Unit i els Estats Units. Resignat per la incomprensi\xc3\xb3 del seu pla, renunci\xc3\xa0 al seu treball a la FAO i aconsegu\xc3\xad reunir una gran fortuna com a inversor de borsa. _NEWLINE_El 1949 fou guardonat amb el Premi Nobel de la Pau \xc2\xabper la seva investigaci\xc3\xb3 cient\xc3\xadfica en el camp de la nutrici\xc3\xb3 i el seu treball amb l'Organitzaci\xc3\xb3 per l'Alimentaci\xc3\xb3 i l'Agricultura (FAO) de les Nacions Unides\xc2\xbb. Orr, gr\xc3\xa0cies a la seva fortuna, don\xc3\xa0 la totalitat del premi a diverses organitzacions pacifistes._NEWLINE_Orr mor\xc3\xad el 25 de juny de 1971 a casa seva, a la ciutat de Glasgow."